Drie in Johannesburg-woonbuurt geskiet(Argieffoto: Miguel Roberts/AP) Drie mense is Sondagaand in twee verskillende skietvoorvalle in Westbury, in die weste van Johannesburg, doodgeskiet. Brig. Mathapelo Peters, woordvoerder van die polisie, sê in die eerste voorval is ŉ man, vermoedelik in sy 30’s, omstreeks 22:00 buitekant ŉ huis in Westbury doodgeskiet. “Verdagtes het na bewering op drie mans wat ŉ motor gestoot het, begin skiet. Een van die mans is noodlottig gewond terwyl die ander twee ongedeerd daarvan afgekom het,” sê Peters. Russel Meiring, woordvoerder van ER24, sê paramedici is na die toneel ontbied en het die man buite ŉ huis teen ŉ muur aangetref. Hy het twee skietwonde opgedoen en is op die toneel dood verklaar. Volgens Peters het daar twee uur later ŉ skietery in dieselfde woonbuurt plaasgevind. Die polisie is na die hoek van Roberts- en Du Plessis-straat ontbied waar hulle twee mans met skietwonde aangetref het. Die slagoffers, onderskeidelik 23 en 28 jaar oud, is ook op die toneel dood verklaar. Inligting omtrent die skietvoorvalle is verdag en die polisie stel ondersoek in om meer duidelikheid te kry. Die polisie is ook nog steeds op die spoor van die verdagtes. Enigiemand met meer inligting wat tot die inhegtenisneming van die verdagtes kan lei, kan die polisie se Stop Misdaadnommer by 08600 10111 skakel.